b'\n_START_ARTICLE_\nPapa Ioan Paul al II-lea\n_START_SECTION_\nDate biografice\n_START_PARAGRAPH_\nKarol Wojty\xc5\x82a s-a n\xc4\x83scut \xc3\xaentr-o familie modest\xc4\x83, fiu al unui ofi\xc8\x9ber \xc3\xaen retragere.. C\xc3\xa2nd era \xc3\xaen v\xc3\xa2rst\xc4\x83 de 9 ani \xc8\x99i-a pierdut mama. Dup\xc4\x83 absolvirea liceului Marcin Wadowita, s-a \xc3\xaenscris, \xc3\xaen anul 1938, la cursurile Facult\xc4\x83\xc8\x9bii de Litere \xc8\x99i Filozofie a Universit\xc4\x83\xc8\x9bii Jagiellone din Cracovia. \xc3\x8en timpul celui de-al doilea r\xc4\x83zboi mondial \xc8\x99i al ocupa\xc8\x9biei naziste a Poloniei, Universitatea Jagiellon\xc4\x83 a fost \xc3\xaenchis\xc4\x83 \xc8\x99i Karol Wojtyla a fost nevoit s\xc4\x83 munceasc\xc4\x83 \xc3\xaentr-o fabric\xc4\x83 de produse chimice. \xc8\x98i-a pierdut tat\xc4\x83l \xc3\xaen 1941._NEWLINE_Din anul 1942 a urmat studii universitare de teologie la Cracovia, sub \xc3\xaendrumarea cardinalului Adam Sapieha, \xc8\x99i la 1 noiembrie 1946 a fost hirotonit ca preot catolic, la Cracovia. La scurt timp dup\xc4\x83 aceea, a fost trimis la Vatican, unde a studiat, la Universitatea Papal\xc4\x83 Angelicum, sub \xc3\xaendrumarea dominicanului Garrigou-Lagrange. \xc3\x8en 1948, a ob\xc8\x9binut doctoratul \xc3\xaen teologie cu o tez\xc4\x83 despre \xe2\x80\x9eCredin\xc8\x9ba \xc3\xaen g\xc3\xa2ndirea Sf\xc3\xa2ntului Ioan al Crucii\xe2\x80\x9d. Re\xc3\xaentors \xc3\xaen Polonia, de\xc8\x9bine mai multe parohii \xc3\xaen Cracovia \xc8\x99i ob\xc8\x9bine \xc3\xaen acest timp doctoratul \xc3\xaen Filosofie cu o tez\xc4\x83 despre filosoful german Max Scheler. \xc3\x8en 1953 i se \xc3\xaencredin\xc8\x9beaz\xc4\x83 catedra de Teologie moral\xc4\x83 \xc8\x99i etic\xc4\x83 social\xc4\x83 la Facultatea de Teologie din Cracovia. C\xc3\xa2nd aceasta a fost desfiin\xc8\x9bat\xc4\x83, \xc3\xaen 1954, este numit profesor de Etic\xc4\x83 la Universitatea Catolic\xc4\x83 din Lublin. \xc3\x8en acest ora\xc8\x99 fondeaz\xc4\x83 un Institut de Moral\xc4\x83 cre\xc8\x99tin\xc4\x83, a c\xc4\x83rui direc\xc8\x9bie o va de\xc8\x9bine p\xc3\xa2n\xc4\x83 \xc3\xaen 1978._NEWLINE_Papa Pius al XII-lea (1939\xe2\x80\x931958) \xc3\xael nume\xc8\x99te, la 4 iulie 1958, episcop titular de Ombi \xc8\x99i auxiliar de Cracovia, iar peste c\xc3\xa2teva luni, la 28 septembrie, \xc3\xaen catedrala Wawel din Cracovia, este hirotonit episcop. \xc3\x8en aceast\xc4\x83 epoc\xc4\x83 \xc8\x99i-a ales ca deviz\xc4\x83 \xe2\x80\x9eTotus tuus\xe2\x80\x9d (\xe2\x80\x9eAl t\xc4\x83u \xc3\xaentru totul\xe2\x80\x9d), \xc3\xaen semn de devotament fa\xc8\x9b\xc4\x83 de Fecioara Maria. Papa Paul al VI-lea (1963\xe2\x80\x931978) l-a numit, la 13 ianuarie 1964, arhiepiscop de Cracovia, iar la 26 iunie 1967, a fost f\xc4\x83cut cardinal. Imediat dup\xc4\x83 decesul Papei Ioan Paul I (aflat \xc3\xaen scaunul papal \xc3\xaen intervalul august-septembrie 1978), a fost ales pap\xc4\x83 la 16 octombrie 1978, cel de-al 264-lea urma\xc8\x99 al Sf\xc3\xa2ntului Petru. A luat numele de Ioan Paul al II-lea \xc8\x99i a fost \xc3\xaencoronat ca Suveran Pontif la 22 octombrie 1978. Este primul pap\xc4\x83 polonez din istorie \xc8\x99i unul dintre pu\xc8\x9binii care nu s-au n\xc4\x83scut \xc3\xaen Italia, primul de la Papa Adrian al VI-lea \xc3\xaen 1522. Pontificatul papei Ioan Paul al II-lea a fost unul dintre cele mai lungi, al treilea ca durat\xc4\x83, din istoria Bisericii Catolice._NEWLINE_Acest termen este \xc3\xaentr-un contrast extrem cu cel al predecesorului s\xc4\x83u, Ioan Paul I care a avut un pontificat de numai 33 de zile \xc8\x99i \xc3\xaen memoria c\xc4\x83ruia \xc8\x99i-a luat numele papal._NEWLINE_La 13 mai 1981, Ioan-Paul al II-lea a sc\xc4\x83pat dintr-un atentat la via\xc8\x9ba sa, comis de Mehmet Ali A\xc4\x9fca, care l-a \xc3\xaempu\xc8\x99cat de la mic\xc4\x83 distan\xc8\x9b\xc4\x83. La 6 ianuarie, 1995, Poli\xc8\x9bia din Manila, Filipine a dejucat Opera\xc8\x9biunea Bojinka, care era de fapt un plan pentru uciderea lui Ioan Paul al II-lea._NEWLINE_Dup\xc4\x83 o lung\xc4\x83 suferin\xc8\x9b\xc4\x83 pricinuit\xc4\x83 de boala Parkinson, manifest\xc4\x83 \xc3\xaenc\xc4\x83 din 1990, se stinge din via\xc8\x9b\xc4\x83 \xc3\xaen re\xc8\x99edin\xc8\x9ba sa papal\xc4\x83 din Vatican \xc3\xaen ziua de 2 aprilie 2005 la ora 19:37 (UTC).\n_START_SECTION_\nRela\xc8\x9bii interna\xc8\x9bionale\n_START_PARAGRAPH_\nLa \xc3\xaenceputul pontificatului lui Ioan-Paul al II-lea, Sf\xc3\xa2ntul Scaun avea rela\xc8\x9bii diplomatice cu 84 de state. P\xc3\xa2n\xc4\x83 \xc3\xaen 2003, num\xc4\x83rul a fost m\xc4\x83rit la 172 de state. \xc3\x8en acela\xc8\x99i timp, particip\xc4\x83 acum ca membru deplin sau ca observator \xc3\xaen diverse organiza\xc8\x9bii interna\xc8\x9bionale \xc8\x99i regionale._NEWLINE_Cele mai multe din vizitele sale interna\xc8\x9bionale au fost realizate \xc3\xaen dubl\xc4\x83 calitate, de \xc8\x98ef de Stat \xc8\x99i de \xc8\x98ef al Bisericii Catolice._NEWLINE_Papa Ioan Paul al II-lea s-a angajat personal \xc3\xaen atenuarea sau rezolvarea unor probleme complexe ale p\xc4\x83cii interne \xc8\x99i interna\xc8\x9bionale: \xc3\xaen Nigeria, \xc3\xaen Chile, \xc3\xaen Nicaragua, \xc3\xaen Iugoslavia, \xc3\xaen Orientul Apropiat, \xc3\xaen_NEWLINE_Cuba, \xc3\xaen Filipine etc._NEWLINE_De\xc8\x99i declara c\xc4\x83 predic\xc4\x83 Evanghelia \xc8\x99i nu Democra\xc8\x9bia, interven\xc8\x9biile sale au constituit totdeauna un pericol pentru regimurile dictatoriale \xc8\x99i, \xc3\xaentr-adev\xc4\x83r, a sus\xc8\x9binut mi\xc8\x99c\xc4\x83rile dizidente din fostul bloc sovietic, \xc3\xaen special sindicatul \xe2\x80\x9eSolidarno\xc5\x9b\xc4\x87\xe2\x80\x9d din Polonia \xc8\x99i a jucat astfel un rol hot\xc4\x83r\xc3\xa2tor \xc3\xaen pr\xc4\x83bu\xc8\x99irea imperiului comunist din r\xc4\x83s\xc4\x83ritul Europei la sf\xc3\xa2r\xc8\x99itul anilor 80._NEWLINE_\xc3\x8en iunie 1979, prima sa vizit\xc4\x83 \xc3\xaen \xc8\x9bara natal\xc4\x83 permite polonezilor \xe2\x80\x9es\xc4\x83 voteze cu picioarele\xe2\x80\x9d, marile adun\xc4\x83ri prilejuite de prezen\xc8\x9ba sa \xc3\xaent\xc4\x83rind \xc3\xaencrederea \xc3\xaen unitatea na\xc8\x9bional\xc4\x83, astfel \xc3\xaenc\xc3\xa2t \xc3\xaen august 1980 grevi\xc8\x99tii de la Gda\xc5\x84sk au rezistat tuturor presiunilor \xc8\x99i comuni\xc8\x99tii au fost constr\xc3\xa2n\xc8\x99i s\xc4\x83 recunoasc\xc4\x83 sindicatul liber Solidaritatea (Solidarno\xc5\x9b\xc4\x87)._NEWLINE_\xc3\x8en ianuarie 1981, Lech Wa\xc5\x82\xc4\x99sa este primit la Vatican, spre \xc3\xaengrijorarea \xc3\xaentregii nomenclaturi comuniste, ulterior pun\xc3\xa2ndu-se la cale atentatul \xc8\x99i recurg\xc3\xa2ndu-se la legea mar\xc8\x9bial\xc4\x83._NEWLINE_\xc3\x8en iunie 1983, o a doua vizit\xc4\x83 a Papei Ioan Paul al II-lea \xc3\xaen Polonia re\xc3\xaensufle\xc8\x9be\xc8\x99te speran\xc8\x9ba de libertate \xc3\xaen tot r\xc4\x83s\xc4\x83ritul Europei, care dealtfel va fi zguduit \xc3\xaen cur\xc3\xa2nd de glasnost \xc8\x99i perestroika, crez\xc3\xa2ndu-se c\xc4\x83 sistemul comunist mai poate fi reformat._NEWLINE_A sprijinit \xc3\xaen secret desf\xc4\x83\xc8\x99urarea \xc3\xaen Europa de Vest a rachetelor americane Pershing II \xc8\x99i Tomahawk cu focos nuclear \xc3\xaen cadrul Dublei Decizii NATO din 1979, pentru a restabili echilibrul nuclear \xc8\x99i \xe2\x80\x9ebalan\xc8\x9ba terorii\xe2\x80\x9d._NEWLINE_La 1 decembrie 1989, c\xc3\xa2nd Mihail Gorbaciov vine la Vatican, pentru a se \xc3\xaent\xc3\xa2lni apoi cu George Bush \xc3\xaen Malta, \xc3\xaen Europa r\xc4\x83s\xc4\x83ritean\xc4\x83 nu mai d\xc4\x83inuia dec\xc3\xa2t regimul lui Ceau\xc8\x99escu, care \xc3\xaen cur\xc3\xa2nd avea \xc8\x99i el s\xc4\x83 dispar\xc4\x83.\n_START_SECTION_\nC\xc4\x83l\xc4\x83torii \xc8\x99i dialoguri interreligioase\n_START_PARAGRAPH_\n\xc3\x8en timpul pontificatului s\xc4\x83u, papa Ioan Paul al II-lea a \xc3\xaentreprins un mare num\xc4\x83r de c\xc4\x83l\xc4\x83torii \xc3\xaen diferite \xc8\x9b\xc4\x83ri ale lumii. A pus mare pre\xc8\x9b pe dialogul ecumenic dintre diversele confesiuni ale religiei cre\xc8\x99tine \xc8\x99i cu alte religii. \xc3\x8en cursul unei vizite \xc3\xaen Marea Britanie s-a \xc3\xaent\xc3\xa2lnit cu regina Elisabeta a II-a Angliei, capul Bisericii Anglicane \xc8\x99i a avut o \xc3\xaentrevedere cu arhiepiscopul de Canterbury._NEWLINE_A sprijinit inaugurarea \xc3\xaen Salonul Sixtin, la 19 ianuarie 1996, a Expozi\xc8\x9biei Monumenta Romaniae Vaticana (M\xc4\x83rturii Rom\xc3\xa2ne\xc8\x99ti din Vatican), expozi\xc8\x9bie \xc3\xaengrijit\xc4\x83 de c\xc4\x83tre profesorul Ion Dumitriu-Snagov, ocazie de readucere \xc3\xaen memorie a celor dou\xc4\x83 milenii de cre\xc8\x99tinism rom\xc3\xa2nesc._NEWLINE_\xc3\x8en zilele de 7, 8 \xc8\x99i 9 mai 1999 s-a aflat \xc3\xaen Rom\xc3\xa2nia, unde a avut contacte cu personalit\xc4\x83\xc8\x9bile locale ale Bisericii Ortodoxe. La Liturghia Pontifical\xc4\x83 celebrat\xc4\x83 \xc3\xaen Catedrala Sf. Iosif din Bucure\xc8\x99ti l-a \xc3\xaembr\xc4\x83\xc8\x9bi\xc8\x99at pe cardinalul Alexandru Todea, aflat \xc3\xaen scaunul cu rotile. \xc3\x8en octombrie 2002 a avut loc calda primire la Vatican a patriarhului Teoctist._NEWLINE_\xc3\x8en martie 2000, face o c\xc4\x83l\xc4\x83torie la Ierusalim unde viziteaz\xc4\x83 a\xc8\x99ez\xc4\x83m\xc3\xa2ntul \xe2\x80\x9eYad Vashem\xe2\x80\x9d \xc3\xaen memoria victimelor Holocaustului \xc8\x99i se reculege la Zidul Pl\xc3\xa2ngerii. Este primul pap\xc4\x83 care a vizitat o sinagog\xc4\x83 (\xc3\xaen Roma) \xc8\x99i o moschee (\xc3\xaen Siria, la Moscheea Omeyyada din Damasc).\n_START_SECTION_\nAtentate\n_START_PARAGRAPH_\nLa 13 mai 1981 a avut loc \xc3\xaen Pia\xc8\x9ba Sf. Petru din Roma un atentat asupra papei, atentat comis de Mehmet Ali A\xc4\x9fca, un turc fanatic extremist de dreapta. Ioan Paul al II-lea a fost r\xc4\x83nit grav de trei gloan\xc8\x9be, dup\xc4\x83 care a fost internat \xc3\xaen spital p\xc3\xa2n\xc4\x83 \xc3\xaen august. Papa a d\xc4\x83ruit glon\xc8\x9bul extras din corpul s\xc4\x83u locului de pelerinaj F\xc3\xa1tima din Portugalia. Glon\xc8\x9bul respectiv a fost montat \xc3\xaen coroana de aur care decoreaz\xc4\x83 statuia Fecioarei Maria de la Fatima. Presupu\xc8\x99ii organizatori ai atentatului ar fi fost serviciul secret rus KGB, fapt care \xc3\xaens\xc4\x83 n-a fost declarat de extremistul turc. Papa \xc3\xaen convalescen\xc8\x9b\xc4\x83 l-a vizitat \xc3\xaen \xc3\xaenchisoare pe Ali A\xc4\x9fca \xc8\x99i i-a iertat fapta comis\xc4\x83._NEWLINE_La 12 mai 1982, \xc3\xaen timpul unei vizite \xc3\xaen Portugalia, preotul ultraconservator Joan Fernandez Krohn, un adept al grup\xc4\x83rii tradi\xc8\x9bionaliste Societatea Sf. Pius al X-lea din jurul episcopului Marcel Lefebvre, a \xc3\xaencercat un nou atentat asupra papei, atentat z\xc4\x83d\xc4\x83rnicit de garda personal\xc4\x83 pontifical\xc4\x83. Preotul respectiv \xc8\x99i-a motivat atentatul prin \xc3\xaencercarea sa de a \xe2\x80\x9esalva biserica catolic\xc4\x83\xe2\x80\x9d de Conciliul Vatican II (1962\xe2\x80\x931965).\n_START_SECTION_\nMoartea\n_START_PARAGRAPH_\nC\xc3\xa2nd moartea sa a fost anun\xc8\x9bat\xc4\x83, \xc3\xaen timpul unei rug\xc4\x83ciuni, publicul prezent \xc3\xaen Pia\xc8\x9ba San Pietro a izbucnit \xc3\xaen aplauze. Luminile din camera sa din Vatican s-au stins pentru o clip\xc4\x83 pentru a comunica momentul mor\xc8\x9bii sale, dar dup\xc4\x83 aceea au fost reaprinse \xc8\x99i au r\xc4\x83mas a\xc8\x99a._NEWLINE_Moartea sa a survenit la ora 21:37 ora Italiei (22:37 ora Rom\xc3\xa2niei) la data de 2 aprilie 2005 datorit\xc4\x83 unei septicemii \xc8\x99i unui colaps cardiopulmonar ireversibil, agravat de boala Parkinson de care suferea. Avea aproape 85 de ani. C\xc3\xa2nd se afla \xc3\xaen agonie, i-a dictat secretarului s\xc4\x83u, Stanis\xc5\x82aw Dziwisz, o scrisoare \xc3\xaen care spunea:_NEWLINE_\xe2\x80\x9eSunt fericit, fi\xc8\x9bi \xc8\x99i voi la fel. Nu vreau lacrimi. S\xc4\x83 ne rug\xc4\x83m \xc3\xaempreun\xc4\x83 cu satisfac\xc8\x9bie. Fericit m\xc4\x83 \xc3\xaencredin\xc8\x9bez Fecioarei\xe2\x80\x9d. Chiar dac\xc4\x83 purt\xc4\x83torul s\xc4\x83u de cuv\xc3\xa2nt, Joaqu\xc3\xadn Navarro Valls a afirmat ini\xc8\x9bial c\xc4\x83 Suveranul Pontif, \xc3\xaen ultimele sale momente a dedicat c\xc3\xa2teva cuvinte mul\xc8\x9bimii, mai ales tineri, reuni\xc8\x9bi \xc3\xaen Pia\xc8\x9ba San Pietro (Eu i-am c\xc4\x83utat iar acum ei vin s\xc4\x83 m\xc4\x83 caute, le mul\xc8\x9bumesc), f\xc4\x83c\xc3\xa2nd gestul binecuv\xc3\xa2nt\xc4\x83rii de la fereastra camerei sale c\xc4\x83tre credincio\xc8\x99i, medicul care a constatat decesul a declarat c\xc4\x83 Papa a fost incon\xc8\x99tient \xc3\xaen ultimele 50 de minute din via\xc8\x9ba sa \xc8\x99i c\xc4\x83 a murit f\xc4\x83r\xc4\x83 s\xc4\x83 spun\xc4\x83 vreun cuv\xc3\xa2nt._NEWLINE_La data de 2 aprilie 2006, la un an de la moartea sa, papa Benedict al XVI-lea a \xc8\x9binut un mic discurs exact \xc3\xaen momentul mor\xc8\x9bii predecesorului s\xc4\x83u (22:37, ora Rom\xc3\xa2niei) \xc8\x99i ziua urm\xc4\x83toare a oficiat o Sf\xc3\xa2nt\xc4\x83 Liturghie \xc3\xaen Pia\xc8\x9ba San Pietro.\n_START_SECTION_\nBeatificarea \xc8\x99i canonizarea\n_START_PARAGRAPH_\nPapa Ioan Paul al II-lea a fost beatificat \xc3\xaen data de 1 mai 2011  \xc3\xaen Pia\xc8\x9ba Sf. Petru din Roma. Slujba de beatificare a fost prezidat\xc4\x83 de papa Benedict al XVI-lea. Trecerea sa \xc3\xaen r\xc3\xa2ndul sfin\xc8\x9bilor a fost oficiat\xc4\x83 de papa Francisc \xc3\xaen data de 27 aprilie 2014.'